Rassie se Springbok-waagstukPieter de Villiers – weer hulpafrigter van die Bokke? (Foto: Youtube) Rassie Erasmus het geen gras onder sy voete laat groei sedert hy verlede jaar in November in sy pos as die Suid-Afrikaanse Rugbyunie (Saru) se direkteur van afrigting ingeval het nie. Hy het binne die bestek van twee maande die afrigtingstrukture van die Blitsbokke aangepas, en hy het Jacques Nienaber (Munster se suksesvolle verdedigingsafrigter) en die klub se kondisioneringsafrigter, Aled Walters, na Suid-Afrika gelok. Daar is Maandag ook nie-amptelik aangekondig dat Duane Vermeulen ná die Franse seisoen in Mei permanent na Suid-Afrika terugkeer. Dit was een van Erasmus se groot wense, om onder meer vir Vermeulen en Steven Kitshoff (wat verlede jaar reeds na Suid-Afrika teruggekeer het) aan boord te kry. Erasmus sal Vermeulen na alle waarskynlikheid as sy Springbokkaptein aanstel. As dit nie reeds vir die toetsreeks van drie toetse in Junie teen Engeland is nie, sal Vermeulen straks die leisels in die Rugbykampioenskap of die toer aan die einde van die jaar neem, wanneer die Bokke weer teen Engeland en nog twee of drie ander toetse sal speel. Daar heers steeds onsekerheid oor Allister Coetzee se toekoms as Springbokafrigter, maar as ŉ mens die stories in die wandelgange van Saru se kantore kan glo, sal Coetzee, Franco Smith, Matthew Proudfoot en die konsultant Brendan Venter binnekort nie meer by die Bokke betrek word nie. Erasmus sal die leisels neem, Nienaber en Walters word vanselfsprekend betrek asook die gewese Franse stut Pieter de Villiers, wat by Proudfoot sal oorneem. Maar dan die groot skok: Mzwandile Stick sal van sy verpligtinge by die SA o.20-span losgemaak word en weer by die Bokke inval. Ja, Stick wat nie die mas onder Coetzee as agterlynafrigter in 2016 opgekom het nie en deur Smith vervang is. Daar is steeds gerugte dat Deon Davids, afrigter van die segelose Southern Kings in die Pro14-reeks, ook in die een of ander hoedanigheid betrek kan word. Die groot vraag is of dié afrigtingspan die Bokke terug op die wenpad kan kry en of die vuisvoos ondersteuners sal inkoop?